Mindst 63 personer er dræbt, efter at en bombe lørdag aften eksploderede ved et bryllup i Afghanistans hovedstad, Kabul. Både kvinder og børn er blandt de dræbte.

Derudover er mindst 182 personer blevet såret under angrebet, der er det dødeligste angreb i år. Det oplyser Afghanistans indenrigsministerium.

Der var omkring 1200 gæster til stede, da bomben eksploderede, oplyser deltagere ved festen.



- Blandt de sårede er både kvinder og børn, fortæller Nasrat Rahimi, der er talsmand for indenrigsministeriet.

En gruppe med tilknytning til Islamisk Stat i Afghanistan har taget skylden for angrebet.



Eksplosionen skete i nærheden af en scene med musikanter, hvor "alle de unge, børnene og en masse mennesker var samlet", fortæller et øjenvidne.

- Jeg var sammen med brudgommen i et andet rum, da vi hørte braget. Og så kunne jeg ikke finde nogen. Alle lå på gulvet i salen, siger bryllupsgæsten Ahmad Omi.



De sårede er bragt til et lokalt hospital. Foran hospitalet befinder der sig store grupper af pårørende.



Eksplosionen skete i bygningen Dubai City, der ofte bruges til bryllupper. Den ligger i et område af Kabul, hvor det shiamuslimske mindretal hazarerne bor i større tal.

Sediq Seddiqi, der er talsmand for præsident Ashraf Ghani, fordømmer angrebet i et opslag på Twitter.

- Jeg er forfærdet over nyheden om selvmordsangrebet i en bryllupssal i Kabul. Det er et afskyeligt angreb mod vores folk. Hvordan er det muligt at træne et menneske og så bede ham om at sprænge sig selv i luften ved et bryllup?, skriver han.

/ritzau/AP